## Pravilnik o obrascima isprava iz popisa birača

### NN 24/2007 (5.3.2007.), Pravilnik o obrascima isprava iz popisa birača

# SREDIŠNJI DRŽAVNI URED ZA UPRAVU

**894**

Na temelju članka 46. Zakona o popisima birača (»Narodne novine«, broj 19/07)
državni tajnik Središnjeg državnog ureda za upravu, donosi

## PRAVILNIK

### O OBRASCIMA ISPRAVA IZ POPISA BIRAČA

Članak 1.

Ovim se Pravilnikom propisuju obrasci isprava, odnosno potvrda koje se izdaju iz
popisa birača.
Iz popisa birača izdaju se potvrda o upisu u popis birača i potvrda za
glasovanje.

Članak 2.

Potvrda o upisu u popis birača iz članka 21. Zakona o popisu birača izdaje se na
obrascu tiskanom uz ovaj Pravilnik i čini njegov sastavni dio. Na obrascu je
utvrđen oblik i sadržaj potvrde.

Članak 3.

Obrazac potvrde o upisu u popis birača svijetložute je boje.
U sredini obrasca utisnut je grb Republike Hrvatske u svjetlijoj nijansi boje
obrasca.
Obrazac ima serijski broj, a obrojčavanje počinje od broja jedan. Veličina
obrasca je 21 × 29,7 cm.

Članak 4.

Nadležno tijelo koje je izdalo potvrdu o upisu u popis birača duž­no je u popisu
birača upisati bilješku o izdanoj potvrdi s naznakom mjesta privremenog upisa
izvan mjesta prebivališta.

Članak 5.

O izdanim potvrdama o upisu u popis birača u svrhu privremenog upisa izvan
mjesta prebivališta, vođi se evidencija na temelju upisanih bilješki u popisu
birača, koja se dostavlja na biračko mjesto u obliku izvatka iz popisa birača
označenom oznakom »B«, sukladno članku 31. stavku 4. Zakona o popisima birača.

Članak 6.

Potvrde za glasovanje iz članka 40. stavka 1. i 2. Zakona o popisima birača
izdaju se na obrascima tiskanim uz ovaj Pravilnik i čine njegov sastavni dio. Na
obrascima je utvrđen oblik i sadržaj potvrda.
Potvrdu iz članka 40. stavka I. izdaju nadležna tijela koja vođe popis birača u
Republici Hrvatskoj, a potvrdu iz članka 40. stavka 2. izdaju diplomatske misije
ili konzularni uredi Republike Hrvatske u inozemstvu.

Članak 7.

Obrazac potvrde za glasovanje svijetloplave je boje.
U sredini obrasca utisnut je grb Republike Hrvatske u svjetlijoj nijansi boje
obrasca.
Obrazac ima serijski broj, a obrojčavanje počinje od broja jedan. Veličina
obrasca je 21 × 29,7 cm.

Članak 8.

Potvrda za glasovanje izdaje se hrvatskim državljanima koji imaju biračko pravo,
ali nisu upisani u izvatke zaključenih i potvrđenih popisa birača dostavljenim
na biračka mjesta.

Članak 9.

O izdanim potvrdama za glasovanje vodi se evidencija u popisu birača, sukladno
članku 40. stavku 3. Zakona o popisima birača.

Članak 10.

Potvrde za glasovanje sastavni su dio izvatka iz popisa birača za određeno
biračko mjesto.

Članak 11.

Obrasci isprava propisani ovim Pravilnikom tiskaju se na papiru zaštićenom od
krivotvorenja.

Članak 12.

Ovaj Pravilnik stupa na snagu osmog dana nakon objave u »Narodnim novinama«.

Klasa: 013-01/07-01/2
Urbroj: 515-04/1-07-1
Zagreb, 23. veljače 2007.

Državni tajnik
**Antun Palarić**, v. r.

![](dodatni/351124.GIF)
![](dodatni/351125.GIF)
![](dodatni/351126.GIF)

Pravilnik, NN 24/2007-894
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)